钦定古今图书集成/明伦汇编/氏族典/第232卷 > 杨嗣昌
## 钦定古今图书集成/明伦汇编/氏族典/第232卷 > 杨嗣昌

按《明外史杨嗣昌传》：“嗣昌，字文弱，万历三十八年进
士，除杭州府教授，迁南京国子博士，累进户部郎中，
引疾归。崇祯元年，起河南副使，加右参政。四年，移山
海关，饬兵备，甚著劳绩。父鹤被逮，三疏请代罪，得减
死。五年，擢右佥都御史，巡抚永平、山海诸处。七年，拜
兵部右侍郎，总督宣、大、山西军务，以父忧去，复遭继”
母丧。九年秋，兵部尚书张凤翼卒，特起复。嗣昌屡辞，
不许。明年三月抵京。凤翼故柔靡，兵事无所区画。嗣
昌锐意振刷，议大举平贼，请身赴行间督战。帝可其
奏，而不许其行。十一年六月特命改礼部尚书兼东
阁大学士，入参机务，仍掌兵部事。初，嗣昌之夺情也，
廷臣以古者金革无避，未敢讼言其非。及入政府，又
夺陈新甲情，起为总督。于是何楷首论之，黄道周诋
尤力。时大兵自墙子岭入，总督吴阿衡败死。阿衡者，
裕州人，福王时得谥忠毅。阿衡既死，京师戒严。帝命
中官高起潜监督军务，嗣昌与之比，意主和议，以纾
外难。戒诸将无轻战，而州县失亡相继。御史王聚奎
劾嗣昌忠孝两亏，嗣昌内惭。十二月，卢象昇阵亡，嗣
昌益忧惧。诏贬三秩，戴罪视事。十二年六月，张献忠
变闻，嗣昌上疏请斥，不许。八月，嗣昌解部事，专治阁
务。及罗𤠉《山败书》闻，帝渐悟嗣昌不足倚，既挠群议，
用之庶几一出平贼谢天下。遂于《嗣昌解任引罪疏》，
特旨令督师。十三年二月，帝以嗣昌劳苦兵间，发金
犒师。使者甫出国门，玛瑙山捷音至，帝大悦。论功，加
太子少保。嗣昌虽有才，然好自用，军行必自裁，进止
千里待报，尝失机。十四年正月，嗣昌知贼必出川，统
舟师下云阳，檄诸军陆行，与贼战黄陵城，大败，将士
死亡过半，贼遂攻当阳。袁继咸闻贼至，急谋发兵，献
忠令罗汝才与相持，而自以轻骑驰抵襄阳，诱启城
门纳大众；城遂陷，襄王被害。嗣昌惊悸，上疏请死。俄
闻洛阳被陷，福王遇害，益忧惧，遂不食卒。